**Dragi učenci, a kaj berete? Za vas imam IZZIV!**

Mednarodna zveza za mladinsko književnost je **2. APRIL** razglasila za **MEDNARODNI DAN KNJIG ZA OTROKE**. Na ta dan se je leta 1805 rodil znani pravljičar Hans Christian Andersen. Grdi raček, Mala morska deklica, Snežna kraljica, Cesarjeva nova oblačila … le kdo ne pozna njegovih pravljic?

Te dni, ko smo večinoma doma, imamo za branje na voljo še več časa kot sicer. Ampak, a se vam sploh ljubi brati? A ni branje FUL dolgočasno?

Sploh ne! Branje si lahko naredite strašansko zanimivo in smešno, če se lotite branja na enega od spodnjih načinov.

Izzivam vas, da izberete svojo najljubšo knjigo ali pa knjigo, ki ste jo nameravali prebrati, in jo preberete na enega od spodaj podanih izzivov (ali pa si izmislite svojega). Naj vas nekdo fotografira, fotografijo pa mi pošljite na ana.lorger@guest.arnes.si. Napišite mi, katero knjigo ste brali in zakaj ravno to. Časa imate ves teden. Fotografije bomo objavili na spletni strani šole in se nasmejali naši izvirnosti. Morda pa bomo na tak način komu branje znova priljubili.

Tukaj je nekaj idej, lahko pa si izmisliš čisto svojo:

1. Pri branju imam na nogah dve različni nogavici. Kako je zabavno med branjem pomigati s prsti!
2. Berem v pižami. Sproščeno, kajne?
3. Na glavi imam kapo s ščitkom, na očeh pa sončna očala. Pa ananasov sok s slamico! Kot bi bil na plaži!
4. Berem pod odejo in si svetim s svetilko. To bom pa preizkusil večkrat, ko mi bo mama ukazala naj ugasnem luč, češ da je že pozno!
5. Si že bral v dveh različnih čevljih? Ha, ha, tega pa še nisem videl!
6. Berem ob oknu. Kako lepo je hkrati opazovati prebujajočo se naravo.
7. Kričim, ko berem. Odleže, kajne?!
8. Berem domačemu ljubljenčku. Psu, mački, lahko tudi pajku v kotu sobe. Ali pa plišasti igrački.
9. Berem svojemu bratcu/sestrici ali babici in dedku. Ne živita s teboj? Pokliči ju po telefonu (če uporabiš video klic, ju boš lahko tudi videl) in jima preberi svojo najljubšo zgodbo. Naj ti zaupata, kaj sta onadva rada brala, ko sta bila stara toliko kot ti.
10. Lezi na posteljo, noge nasloni na zid in prični z branjem. Tako se lahko spočiješ in sprostiš.
11. Ulezi se na tla sredi dnevne sobe in beri. Kaj ni zabavno?
12. Branje pod mizo v kuhinji. Vau! Carsko, kajne?
13. Obleci se vremenu primerno (če je treba, si nadeni bundo, kapo, rokavice) in beri zunaj (na balkonu, terasi, mogoče celo v gozdu). Kako se prileže svež zrak in spremljava petja ptic!
14. Branje na eni nogi. Koliko časa ti bo uspelo vztrajati? Kdo zdrži dlje?
15. Branje v banji ali v tuš kabini. Tukaj imaš vsaj mir, kajne?
16. Pretvarjaj se, da bereš po mikrofonu polni dvorani. Si upaš?

**Tri, dva, ena – gremo brat in se zabavat!**